Valeriu Răchită și Cristian Bud au fost invitații lui Alin Grigore la emisiunea Spotlight SuperLiga, unde au discutat despre subiectul de foc de la Rapid. Emisiunea este live pe website în fiecare marți, cu începere de la 15:30.
Alin Grigore a lansat ipoteza conform căreia rapidiștii au aruncat intenționat cu materiale pirotehnice pentru a li se supenda terenul. Conform moderatorului, fanii Rapidului ar evita o bucurie a titlului câștigat de FCSB, chiar pe propria arena din Giulești.
Valeriu Răchită a fost reticent în prima fază, glumind pe seama ipotezei, dar a dat posibilă crezare. Antrenorul a spus că pare o decizie deliberată, întrucât rapidiștii sunt considerați recidiviști acum.
„Cum te-ai gândit că suporterii Rapidului sărbătoresc titlul luat de FCSB? E credibilă ipoteza că nu vor ca FCSB-iștii să vină să facă hora pe stadionul Giulești împreună cu suporterii.
Ar fi o palmă, mai ales anul asta când e centenarul, cred. E credibilă. Ei erau recidiviști. Chiar în stenograme se știa că spunea Bocciu ‘Nu le aruncăm în teren, că ne suspendă’“, a spus Valeriu Răchită, în exclusivitate.
Cristian Bud, fostul atacant al CFR Cluj, a spus că este posibil ca suporterii Rapidului să arunce torțe ca un manifest. Conform fostului jucător, ar putea fi o strategie a ultrașilor rapidiști de a distrage atenția de la Daniel Niculae.
„Posibil să arate că nu Daniel Niculae este de vină sau altcineva. Este posibil să îi ia apărarea. Un fel de a-i lua apărarea, să vadă autoritățile că nu Daniel Niculae a fost de vină. Nu-și mai băga și a doua oară coadă, exact“, a spus Cristian Bud.
Daniel Niculae este cercetat penal pentru situația materialelor pirotehnice de la Rapid. Conform stenogramelor, “Nico” ar avea o vină prin faptul că i-a ajutat în multiple rânduri pe suporteri să ascundă torțele.
De asemenea, Daniel Niculae nu a mai rezistat presiunii mediatice și a autorităților, și a demisionat de la Rapid. Vestea vine ca un șoc pentru toată suflarea giuleșteană, întrucât echipa nu o duce prea bine, fiind aproape de ratarea cupelor europene după înfrângerea cu Craiova, scor 2-1.